P. Prokopovič, poslanec: (2010-01-20):
Hovoril som v úvode, že tam, kde skončia logické argumenty, ide snaha o spolitizovanie. Tak sa teraz pýtam: Čo je politické na našom argumente, že celý proces sa oneskoril minimálne o jeden rok, pán minister? Sám si, môžem ťa citovať, nech sa páči, 13. 12. 2006 pán minister povedal: „Celý systém elektronického mýta nás bude stáť 2 mld. korún.“ Citujem ho: „K 1. 1. 2009 by malo fungovať elektronické mýto.“ Pán minister Vážny. Budem ho citovať ešte v ďalších veciach takisto, lebo je asi najlepšie, ako usvedčiť, pán minister, že nechcel som hovoriť, že klameš, ale po vašich spôsoboch ináč to už nemôžem povedať, žiadne bonmoty, ale klameš. Pýtam sa ďalej: Čo je na tom politické, keď povieme, že vyhrala predražená, a ukazuje sa po tých problémoch jasne, najslabšia ponuka? Takže opäť, pán minister Vážny, citujem: „Celý systém elektronického mýta nás bude stáť možno 2 mld. korún. Mala by to byť koncesia na 10 rokov.“ Pán minister, v roku 2006 si tvrdil, že to bude stáť 2 mld. korún, prečo odrazu taký kotrmelec 26 mld.? A to je to, čo si nám povedal: Vy neviete, čo je to elektronické mýto. Vieme. To je obrovský biznis, z 2 mld. na 26 mld.! No ďakujem pekne! (Potlesk.) Perfektný kotrmelec za niekoľko rokov. Ďalej čo je politické na tom, keď povieme, že celý tender bol škandalózny? Vy ste vylúčili také firmy ako Kapsch, ako Autostrade, ktorých OBU jednotky a ich systémy fungujú po celej Európe. Dali ste vyhrať firme, ktorá to nikdy nerobila, dnes sa to jasne ukazuje, dokonca už tam ani nie je v tom konzorciu, ktorá bola v ponuke. Aj to je v rozpore s výberovým konaním. Takže čo je na tom politické, že na to upozorníme? Ďalej čo je na tom politické, keď povieme, že systém bol spustený bez potrebnej skúšobnej prevádzky? A potvrdili ti to samotní tí, ktorí robili testy, že 15. decembra dostali. Bolo to tak, pán minister? Potvrdili ti to tí ľudia na výbore hospodárskom minulý týždeň? Nemôžeš povedať, že nie. Tak čo je na tom politické, na tom argumente? Čo je politické na tom, že povieme, že nikde v okolí nie sú spoplatnené cesty I. triedy ani zďaleka v takom rozsahu, ako sú u nás. V Rakúsku vôbec, v Nemeckú vôbec, v Čechách necelých 200 km. U nás 1 440. No jasné, peniažky sponzorom musia ísť! A z čoho budú, keď sa nám zdá, že na diaľniciach vyberieme málo? No tak čo je na tom politické, pán minister? Ďalej čo je politické na tom, keď povieme, že je tu porušená legislatíva? Ja nebudem opäť čítať to, lebo asi ste nepočúvali v úvode zdôvodnenia, kde som presne citoval vyhlášky, ale len pripomeniem to, čo hovoril kolega Janiš. Pýtam sa, čo je prednejšie a má vyššiu právnu silu, mýtny poriadok vydaný Národnou diaľničnou spoločnosťou alebo nariadenie vlády? No som zvedavý, kto z vás mi povie, že mýtny poriadok. A mýtny poriadok hovorí o spoplatnení za úseky a nariadenie vlády z 15. alebo 16. decembra s účinnosťou od 30. decembra 2009, teda jeden deň pred 1. januárom, spustením, hovorí o spoplatnení prejazdenej vzdialenosti. Tak čo je na tom politické, keď povieme, že je rozpor v legislatíve? Čo je na tom... (Reakcie z pléna.) Nie je? Tak jasné, asi je mýtny poriadok pána Chomu vyšší ako nariadenie vlády. To asi pán premiér veľmi rád si počuje. Čo je na to politické, keď povieme, že celá registrácia prebiehala katastrofálne? Začala neskoro. Nedostatočná osveta a marketing. Pán minister, ty si fakt myslíš, že keď rozošleš ministrom listy a im povieš, že Slovensko od 1. 1. spustí elektronické mýto, už teraz v každej krajine odrazu všetci dopravcovia si prídu kupovať k nám OBU jednotky? To fakt si taký naivný? Že 40 listov som poslal a tým som urobil všetko. Prečo ste neurobili alebo tá firma prevádzkovateľa neurobila registračné miesta a priamo distribučné miesta i v zahraničí, odkiaľ ste vedeli, že kamióny prídu? Preto tie stovky kamiónov tam boli. Preto tie kilometre tam boli. Absolútne nedostatočná! Čo je na tom politické, že to povieme? Nie je to pravda? Vrátime si zábery kamier naspäť? Čo je na tom politické, že povieme, že prevádzkovateľ vôbec nevie reagovať na reklamácie chybných palubných jednotiek? A keď som pri tom, tak, pán minister, bol si minulý týždeň na hospodárskom výbore a počul si veľmi dobre. Povedali ti dopravcovia, pán minister, nie 0,2 %, nie je 80 000 dopravcov a z toho pár je nespokojných, dopravcov je necelých 2 000. Vydaných OBU jednotiek bolo okolo 80 000 a koľko ti povedali, že je chybných podľa toho, aké oni majú poznatky? Môžeš to povedať? Dvadsaťtisíc! Nie 200, pán minister, 20-tisíc, ty si to počul, oni to povedali, nie ja. Tak čo je na tom politické? Takže... (Reakcia z pléna.) Samozrejme, každý klame, kto povie, že sa robí nejaký biznis, nejaký tender netransparentný, tak klame, samozrejme. Len jedno zabúdaš, pán minister, aj vy, koaliční poslanci, že tu sa nejedná iba o nejakých anonymných dopravcov, to sú normálni, obyčajní slovenskí občania a vy sa voči nim správate a vystupujete, aj ty, pán minister, ako keby to boli nejakí zlosynovia, ktorí tu prišli zvonku a my sa potrebujeme pred nimi chrániť. Nie, to sú naši slovenskí radoví občania! Ani nie nejaký milionári, žiadni boháči, obyčajní slovenskí občania. To sú oni. (Potlesk.) A, pán minister, v ďalších veciach klameš. Národná diaľničná spoločnosť si nezobrala úver na mýto. Vybavila si s naším súhlasom investičný alebo bankový prísľub, limit na čerpanie prostriedkov na výstavbu diaľnic a na elektronické mýto. Tých diaľnic, ktoré ty si od septembra odovzdával dva mesiace po svojom nástupe a dnes pani Zmajkovičová ti to vypočítala ako obrovský úspech pána ministra. V septembri odovzdával diaľnicu. Ty si ju postavil? Samozrejme. Dva roky ste nič nerobili, len odovzdávali. A kto to robil? Asi Nevedko zo Slnečného mesta sem prišiel. (Smiech v sále a potlesk.) Hovoril si, idem postupne teraz už ako ty, lebo zase všetka česť, okrem všetkých poslancov vrátane tvojho asistenta minulého štvorročného obdobia všetci nás obviňovali z politickej, jedine ty si povedal pár argumentov, teda musím na ne reagovať. Prečo boli vylúčení? No my neviem, pán minister, oficiálne. Ani ty si nám nepovedal, keď sme boli. Boli sme u pána Chomu, sú tu svedkovia, boli sme na poslaneckom prieskume, odmietol nám povedať, údajne, že nesmie. Boli sme na normálnej návšteve ako poslanci, odmietol nám povedať. My nevieme, prečo boli vylúčení. Prečo bol vylúčený Kapsch, ktorý funguje v celej Európe. Prečo boli vylúčení Autostrade, ktorí fungujú v celom Taliansku tisíce kilometrov. No nevieme, asi sú takí chudáci, že nevedia podať ponuku. Asi sú mentálne retardovaní. Tak im to treba povedať. Ale ja som si zistil, pretože ja som bol aj s jednými zástupcami, aj s druhými. A viete, čo mi povedali? Že ich vylúčili údajne pre nefunkčnú OBU jednotku. Nefunkčnú OBU jednotku, z ktorej státisíce, možno milióny kusov sú v celej Európe. A vy ste ich vylúčili pre nefunkčnú jednotku. Tvrdili, že prišli, ukázali komisii, čo je na nej nefunkčné? Akustická signalizácia, svetelná signalizácia, záložný zdroj? Čo je na tom? Komisia sa pozrela, presne podľa ich slov, pán minister, komisia sa pozrela a povedala, dobre, môžete odísť, ďakujeme a za týždeň dostali list, že „potvrdzujeme svoje predchádzajúce rozhodnutie“. Prečo to nechcete povedať, pán minister? Prečo to pán generálny riaditeľ Choma zatajuje? Prečo nám nepovie, ako bolo s tým tendrom? Len sa povie, boli vylúčení, lebo nesplnili. Ale nikto nevieme, čo nesplnili také firmy renomované, ktoré robia v celej Európe. Cesty I. triedy. Obrovské nebezpečie pre občanov, pukajú múry. A čo je s tými cestami, pán minister, kde nie je diaľnica a ešte chodia a ešte budú chodiť tamade cesty? Tam necháme porozpukovať všetko? Tam už teraz sa občania neboja prechádzať cez cestu? Len tam, kde nechceme pustiť kamióny? Ale veď už som ti to hovoril, choď sa pozrieť do Chorvátska, máš značky na diaľnici, kde je zákaz výjazdu z diaľnice, keď nechceme niekoho postiť na I. triedu. Majú zákazové značky Zákaz vjazdu. Veď na to netreba ani ministerský rozum, ani vysokoškolské vzdelanie. A nebudú rozpukovať domy tam, kde nechceme, nebudú sa ľudia báť tam, kde nechceme. Len trošku porozmýšľať a nebrať to ako argument pre čosi, čo za každú cenu chceme dosiahnuť. Takže prakticky všetko. Akurát nechal som si nakoniec to naštartovanie Operačného programu Doprava. Fantastické, pán minister! Fantastické! Vy ste ho tak naštartovali, že čerpanie je 1,8 %. Fantastické, blahoželám! (Smiech v sále a potlesk.) Takže, pán minister, keby len toto, čo som v rýchlosti teraz povedal mimo tých argumentov, čo som polhodiny uvádzal na začiatku, by absolútne stačilo na to, aby nielen my, ale aj tvoji vlastní kolegovia žiadali tvoje odstúpenie. Ďakujem. (Potlesk.)